Нэхъ лъэщхэр къыхах
1997 — 1999 гъэхэм къалъхуа щIалэхэмрэ пщащэхэмрэ атлетикэ хьэлъэмкIэ я зэхьэзэхуэ Къэбэрдей-Балъкъэрым Спортымрэ туризмымкIэ и министерствэмрэ Атлетикэ хьэлъэмкIэ и федерацэмрэ къызэрагъэпэщащ. Ар хухахауэ щытащ Балъкъэр лъэпкъым и къэщIэрэщIэжыныгъэм и махуэм.
Тырныауз и «Геолог» спорт комплексым щекIуэкIа а зэхьэзэхуэм спортсмен 50-м щIигъу зэхуишэсащ. Абы ехъулIэныгъэ щызыIэрызыгъэхьахэр мэлыжьыхьым и 24 — 28-хэм Краснодар крайм и Сукко къалэм щызэхыхьэну Урысейм и еджакIуэхэм я спартакиадэм хэтынущ.
Я хьэлъагъ елъытауэ зыхэта зэпеуэхэм пашэ щыхъуащ Къып Альберт, Лысенкэ Сергей, Нэзэр Владислав, Бичекуевэ Альбинэ, Хьэмырзэ Мухьэмэд, Доттиев Георг, Дзыгъуанэ Ислъам, Хапаев Магомед, Хъупсырджэн Астемыр сымэ.
ЕхъулIэныгъэ зыIэрызыгъэхьахэм грамотэхэмрэ медалхэмрэ иратащ.
Гъэунэ Светланэ,
КъБР-м Спортымрэ туризмымкIэ
и министерствэм и пресс-IуэхущIапIэм и лэжьакIуэ.
